回風磯
作者：陳造
朝代：宋

paragraphs: 大江悠悠去，淥靜初演漾。
山石齟齬之，湍險乃萬狀。
君看回風磯，却畧不可上。
椒石卧中江，與江作陂障。
鏜沓匯石下，漰澎劇奔放。
北磯屹對峙，其中過舟舫。
水流作高下，咫尺便尋丈。
我行返壑餘，坐想潢流漲。
頹波次灩澦，如馬亦如象。
攖觸寧完舟，奇禍此無妄。
入峽與上瀧，艱惡偕叵量。
下澤遵夷塗，回首一怊悵。